
offentliggjøring av meldinger sendt til norske news-grupper

Vi viser til Deres brev av 31.01.2001 der De redegjør nærmere for hjemmelsgrunnlag m.v. i forbindelse med den planlagte offentliggjøringen av meldinger innsamlet fra norske news-gruppper.

Datatilsynet tar til etterretning Deres vurdering av pliktavleveringsloven som hjemmelsgrunnlag for innsamling og oppbevaring av angjeldende meldinger. Vi er derimot i tvil om lovens  bestemmelser – herunder formålsbestemmelsen - gir tilstrekkelig hjemmelsgrunnlag for å gjøre meldingene elektronisk søkbare og allment tilgjengelig over tid. Dette gjelder i særdeleshet meldinger som inneholder til dels svært sensitive personopplysninger – hvilket ofte er tilfelle innenfor nyhetsgrupper om helse, funksjonshemming, livsstil mfl. Både opplysninger om egne, nærståendes og andres medisinske diagnoser, psykologiske problemer og ulike former for livskriser blir til dels behørig beskrevet og navngitt. 

Legislative hensyn stiller etter Datatilsynets oppfatning særlige krav om klar lovhjemmel dersom et offentlig organ – uten hensyn til meldingsinnholdet, og således uten hensyn til mulige personvernulemper - skal ha til oppgave å gjøre meldinger av ovennevnte kategori allment tilgjengelig. Dette gjelder ikke minst dersom slike meldinger skal være elektronisk søkbare i lengre tid. Skadepotensialet vil kunne øke betydelig når bruken av Internett som informasjonskilde øker, og i større grad må forventes brukt som kilde til informasjon av barn/barnebarn, (potensielle) arbeidsgivere, forsikringsselskaper og andre.  

At meldingene derimot innsamles, oppbevares og gjøres tilgjengelig for forskere og andre med begrunnet behov for tilgang til slik informasjon, synes mindre problematisk. I slike tilfeller kan også personopplysningslovens § 9 første ledd, bokstav h, gi hjemmelsgrunnlag for behandlingen. Vilkåret er at behandlingen er nødvendig for historiske, statistiske eller vitenskapelige formål, og samfunnets interesse i at behandlingen finner sted klart overstiger ulempene den kan medføre for den enkelte.

Ved en konkret vurdering av personvernaspektene, er det relevant å legge vekt på det faktum at slike meldinger må anses å være ”ytringer i det offentlige rom”. Vi anser det allikevel som vesentlig at slike meldinger, i motsetning til ytringer i mer tradisjonelle medietyper som aviser, radio og tv, normalt ikke er underlagt noen forhåndskontroll og vurdering av utgiver. Den kontrollfunksjon og det ansvar som påhviler redaktører av tradisjonelle medier synes i liten grad å gjelde for nyhetsgrupper på Internett. Det fremstår derfor som nærliggende å anta at meldinger som er injurierende eller på annen måte egnet til å skade meldingsforfatteren selv eller andre, vil forekomme i større grad på slike nyhetsgrupper. Det vern både meldingsskriver selv og tredje personer normalt nyter godt av i tradisjonelle medier, synes m.a.o. langt på vei fraværende for slike Internettbaserte informasjonskanaler. 

Selv om meldinger postlagt på nyhetsgrupper ofte er kopiert eller distribuert til andre nyhetsservere, og at det derfor kan være vanskelig å foreta en effektiv sletting eller anonymisering av slike meldinger, anser vi at behovet for en kritisk gjennomgang av meldingene er nødvendig før Nasjonalbiblioteket gjør dem tilgjengelige på Internett. Vi er for øvrig av den oppfatning at problemstillingen er av en slik karakter at den bør vurderes av politiske myndigheter – f.eks. gjennom en eventuell endring av pliktavleveringslovens bestemmelser. 

Datatilsynet er også av den oppfatning at annen informasjon som er tilgjengelig på Internett, som f.eks. private hjemmesider, må vurderes på samme måte som nyhets- og diskusjonsgrupper. 

Datatilsynet vurderer i dag personvernulempene som så vidt problematiske at vi om nødvendig vil vurdere å endre Nasjonalbibliotekets konsesjon av 19.05.1995. Sakens karakter, og det faktum at konsesjon gitt i medhold av personregisterloven 09.06.1978 vil opphøre senest 01.01.2003, tilsier etter vår oppfatning at saken bør søkes løst på annen måte – f.eks. ved at Nasjonalbiblioteket avventer å gjøre meldingene allment tilgjengelige inntil hjemmelsgrunnlaget er nærmere vurdert. 

Vi imøteser Deres kommentarer og eventuelle forslag til tiltak for å begrense mulige personvernulemper forbundet med Nasjonalbibliotekets planlagte offentliggjøring av innsamlede nyhetsmeldinger. 

